## Odluka o mjerama za gospodarski oporavak i razvitak

### NN 8/2010 (15.1.2010.), Odluka o mjerama za gospodarski oporavak i razvitak

8 15.01.2010 Odluka o mjerama za gospodarski oporavak i razvitak

VLADA REPUBLIKE HRVATSKE

172

Na temelju članka 10. stavka 4. Zakona o Hrvatskoj banci za obnovu i razvitak (»Narodne novine« broj 138/2006), Vlada Republike Hrvatske je na sjednici održanoj 14. siječnja 2010. godine donijela

ODLUKU

O MJERAMA ZA GOSPODARSKI OPORAVAK I RAZVITAK

I.

S ciljem prevladavanja teškoća u gospodarstvu, eliminiranja negativnih učinaka globalne krize na hrvatsko gospodarstvo, uz stvaranje uvjeta za dugoročno održivi gospodarski rast, utvrđuju se mjere za gospodarski oporavak i razvitak radi očuvanja postojećih i stvaranja novih radnih mjesta, povećanja investicija, osiguranja zadovoljavajuće razine likvidnosti gospodarstva, povećanja proizvodnje, stabiliziranja prihoda državnog proračuna, smanjenja izdvajanja za nezaposlene, poboljšanja strukture bilance plaćanja, te ostalih koristi kojima će se omogućiti održavanje stabilnog makroekonomskog okvira.

II.

Mjere za gospodarski oporavak i razvitak kojima se potiče kreditna aktivnost odnose se na:

– određivanje modela financiranja uz aktivno sudjelovanje države u financiranju održivih poslovnih projekata gospodarskih subjekata,

– osnivanje jamstvenog fonda za djelomično pokriće rizika novih plasmana kreditnih institucija uz aktivno sudjelovanje države u okviru održivih poslovnih projekata gospodarskih subjekata.

III.

Model financiranja iz točke II. ove Odluke pripremit će Ministarstvo financija u suradnji s Ministarstvom gospodarstva, rada i poduzetništva i Hrvatskom bankom za obnovu i razvitak.

U model financiranja iz stavka 1. ove točke uključit će se mjere i kriteriji prihvatljivosti odobravanja kreditnih, te drugih plasmana, izdavanja bankarskih i drugih jamstava, te druge financijske mjere potrebne za provedbu ciljeva navedenih u točki I. ove Odluke.

IV.

U svrhu provedbe modela financiranja iz točke II. ove Odluke zadužuje se Hrvatska banka za obnovu i razvitak:

– da pribavi sredstva iz vlastitih izvora, izdavanjem dužničkih vrijednosnih papira, odnosno putem uzimanja zajmova i kredita, a temeljem plana pribavljanja sredstava za provedbu modela financiranja iz točke II. ove Odluke,

– da redefinira postojeće i pripremi nove programe financiranja gospodarstva u skladu s ciljevima iz točke I. ove Odluke, te

– provodi sve ostale mjere i aktivnosti utvrđene ovom Odlukom.

V.

Plan pribavljanja sredstava iz točke IV. ove Odluke utvrđuje Hrvatska banka za obnovu i razvitak, uz prethodno pribavljenu suglasnost Ministarstva financija.

Plan iz stavka 1. ove točke odobrava Vlada Republike Hrvatske.

VI.

Ministarstvo financija, u suradnji s Ministarstvom gospodarstva, rada i poduzetništva, Ministarstvom mora, prometa i infrastrukture, Ministarstvom regionalnog razvoja, šumarstva i vodnog gospodarstva, Ministarstvom poljoprivrede ribarstva i ruralnog razvoja, Ministarstvom zaštite okoliša, prostornog uređenja i graditeljstva i Ministarstvom turizma, u roku 15 dana od dana stupanja na snagu ove Odluke, pripremit će prijedlog zakona, operativne programe i druge akte nužne za provedbu mjera utvrđenih ovom Odlukom.

VII.

Ova Odluka stupa na snagu danom objave u »Narodnim novinama«.

Klasa: 302-01/10-03/02
Urbroj: 5030120-10-1
Zagreb, 14. siječnja 2010.

Predsjednica
Jadranka Kosor, dipl. iur., v. r.

Odluka, NN 8/2010-172